Connie Hedegaard

Connie Hedegaard Koksbang (født 15. september 1960 i København) er forhenværende EU-kommissær og minister i Danmark, senest som Minister for FN's klimakonference i København i 2009.

I perioden 2004 til 2009 var hun miljøminister (2004-2007) og herefter klima- og energiminister. Ved udpegningen til EU-kommissær afgik hun som klimaminister, men fortsatte som minister for FN's klimakonference i København i 2009.

Connie Hedegaard var EU-kommissær for klima fra 2009-2014, og tiltrådte 1. januar 2015 som formand for en ny international miljøfond, KR Foundation, stiftet af Villum Fonden og familien Kann Rasmussen, der står bag Velux .

Siden marts 2018 har hun været ny bestyrelsesformand for Berlingske Media.

Baggrund 
Connie Hedegaard blev født i 1960 i København som datter af Knud Hedegaard og Elinor Hedegaard.
Familien bestod derudover af brødrene Jens og Anders.
Forældrene havde en iskiosk og børnene hjalp til i weekenden og på helligdage.
Hendes forældre var medlem af den konservative vælgerforening i Holbæk.

Connie Hedegaard gik i Holbæk Private Realskole fra 1967 til 1976 og fortsatte i Stenhus Gymnasium, hvor hun fik en nysproglig studentereksamen i 1979.
Senere fik hun en uddannelse som cand.mag. i litteraturvidenskab og historie fra Københavns Universitet.
Frem til hun var 19 var hun spejder i KFUK.

I begyndelse af 1990'erne blev hun gift med Jacob Andersen, der har været journalist på Information. I samme årti fik de to børn.

Karriere

Tidlig politisk karriere 
I studietiden var Connie Hedegaard politisk aktiv og blev formand for Konservative Studerende i Hovedstaden og 1983-84 var hun landsformand for Danmarks Konservative Studerende.

I 1984 blev hun medlem af Folketinget for Det Konservative Folkeparti, hvor hun i 1987 blev forsvarspolitisk ordfører, for så i 1989 at blive partiets politiske ordfører.

Journalist 
Connie Hedegaard valgte at stoppe i politik i 1990 og blev ansat som journalist ved Berlingske Tidende.
Hendes første job i udlandet var et interview med den svenske finansminister Allan Larsson i efteråret 1990.
I 1994 skiftede hun til DR, hvor hun var chef for Radioavisen frem til 1998, hvor hun blev studievært på DR2's Deadline.

Senere politiske karriere 
I 2004 vendte Connie Hedegaard tilbage til politik og blev miljøminister i regeringen Anders Fogh Rasmussen II. Februar 2005 blev hun desuden minister for nordisk samarbejde og kom samtidig i Folketinget igen. Ved regeringsrokaden i 2007 blev hun klima- og energiminister – en nyoprettet stilling.

I december 2009 blev FN´s klimakonference 2009 (COP15) afholdt i Bella Centeret i København.
Connie Hedegaard og Statsminister Lars Løkke Rasmussen stod i spidsen.

Priser 
 2001 KLF/Kirke & Mediers Hæderslegat
 2002 FOF's kulturpris
 2003 Publicistprisen
 2003 Ebbe Munck Prisen
 2005 Kommandør af Dannebrog
 2010 Vanebryderprisen 2010
 2014 Årets Europæer
I 2009 kom hun på Time 100 listen, den amerikanske liste over folk med størst påvirkning på verdenen.

Deltog i Bilderberg-konferencen 2005 og 2017. (2017 ifølge https://www.konspiration.nu/2017/05/31/connie-hedegaard-og-soeren-pind-deltager-paa-bilderberg-2017/  ) (2005 ifølge https://nordjyske.dk/nyheder/connie-h-tavs-om-hemmeligt-moede/fb335f60-4e8f-47f2-a457-471f90eca446  )

Udgivelser 
Da klimaet blev hot. Gyldendal 2008. ()

Sammen med Claus Hagen Petersen har Connie Hedegaard redigeret Det 20. århundrede - De 100 mest betydningsfulde personer i Danmark ().

Andet 
Connie Hedegaard tog som klimaminister gentagne gange sine internationale kolleger med til gletsjeren ved Ilulissat Isfjord på Grønlands vestkyst, for at de kunne få et indtryk af den globale opvarmning. Blandt andet var John McCain i 2006 med for at se gletsjeren svinde væk.

Der har dog været rejst kritik af disse rejser som værende manipulerende, idet det af bl.a. den amerikanske klimaforsker David M. Holland hævdes, at gletsjerens afsmeltning ikke skyldes global opvarmning, men en lokal ændring af havstrømmene.

Kilder

Eksterne henvisninger 

Officiel hjemmeside

Journalister fra Danmark
Journalister ved Berlingske
Miljøministre fra Danmark
Danske ministre fra Det Konservative Folkeparti
Tidligere folketingsmedlemmer fra Det Konservative Folkeparti
Folketingsmedlemmer i 1980'erne
Folketingsmedlemmer i 1990'erne
Folketingsmedlemmer i 2000'erne
Studieværter fra Danmark
Personer fra Holbæk
Danskere på Time 100-listen
Ministre for nordisk samarbejde fra Danmark
Europa-Kommissærer fra Danmark
Europa-Kommissærer 2009-2014
Ministre uden portefølje fra Danmark
Ansatte i DR
Studieværter på Deadline
Personer i Kraks Blå Bog
Kommandører af Dannebrog
Klima- og energiministre fra Danmark
Formænd for Konservative Studerende
Modtagere af Publicistprisen
Regeringen Anders Fogh Rasmussen I
Regeringen Anders Fogh Rasmussen II
Regeringen Anders Fogh Rasmussen III